khistorydata/jeongjo-sjw-relations huggingface dataset:
정조 19년 · 목
疏略曰今日卽我聖上挽回三古振勵一初之會也乾威克斷奸賊斯得天討雖未夬施聖誣得以少伸而目下急務打散奸黨矯礪世道是已此誠一日不可緩也我殿下以勳華之聖處君師之位德冠百王治期一變漢唐以下不足屑耳允矣大聖人規範乃有朝參日處分前後批敎磊落光大若曰使爾有此言卽予反省處又若曰不知不智也不言不仁也又若曰此疏卽卞明世道人心之所以然之事實及其收火奸賊職牒也又若曰以爲人臣懷二心者之戒在廷臣僚奉此批而讀此敎孰敢不改心革慮精白淬礪而第習俗旣訛歸正未易人心已誤解惑尤難王言之出如綸如綍雪霜雨露同流竝行而膠固已深觀望成習衆心有未孚之歎朝著久大淸之象此其故何也根柢雖拔而枝葉猶茂顧惜容護又成一部規模致朝家鋤治之政未之大行至於支屬親黨之應坐刑法者晏然無故心腹暱交之已露端緖者亦且自在聲討之不嚴規避之是謀者已有其影何待其形臣竊痛之夫爲國之道亦惟曰靖世道淑人心耳世道不靖人心不淑而能爲治者未之有也王言渙發而信之如四時朝令誕宣而守之如金石以裨我殿下從欲之治然後世道靖人心淑亂臣賊子自不得千其間而今也臣魁雖斃餘孼未除伈俔度日玩愒爲事上獨有憂歎之念下則無奮發之志如是而聖誣何以夬辨世敎何以丕變也哉伏願殿下毋宥有罪使附麗者得以懲服明示象刑使詿誤者得以感化上不失法下不妄犯自朝至野由近及遠一皆奉信王言祗畏朝令世道人心沕然一歸於正則太平萬世之幸也前大司諫徐配修前却於辨聖誣之際頤瞻於討奸賊之初最後一疏俯仰時勢暗售彌縫之計莫掩巧避之跡論其情態極爲痛惡臣謂亟施刊改之典斷不可已也至若前大司憲金尙集雖云衰老其於臺閣體例亦已慣習身爲憲長方且登筵而袖中笏記之忘漏不持實是前所未聞其慢於聲討亦可推知大僚請推未足以蔽其罪臣謂施以譴罷之典亦不可已臣於再昨日治疏到院以一字誤書還爲出給故改書將呈之際日勢向暮門限已過矣昨日請坐更爲呈納則以殿座及齋戒相値又復見退在前如此之時多有留院之例而竝與留院而不爲多般稱頉無意捧納臣雖疲劣言出懲討則承宣之必欲自下阻搪誠莫曉其意所在不意惟允之地又有此顧瞻之習臣切痛惋批以首陳是矣徐配修事其疏雖纏繞請勘似過重只施罷職金尙集事大臣之問備足矣政院事名以言事則齋日例當留院豈可退出近來設禁多歧臺閣日卑新入之承宣不知格式如彼極爲駭然然無論得已不得已未必不爲朝廷之責爾其勿辭從速察職
정조 19년 · 강
承旨任希存李肇源聯疏賜例批仍命牌招
정조 19년 · 목
疏略曰臣等於再昨坐直伏見正言沈鎜到院之疏有誤書者故以改書以來之意出送矣昨朝果復來呈而適値齋宿動駕以過齋更呈又爲出送矣卽者其疏又到以顧瞻等語盛加侵詆顧瞻一字何等題目則不少顧藉容易加人言之者雖甚無難受之者寧不驚怖疏是言事則固宜留院而緣臣生疏未卽捧留乃遭此非常之斥其何敢晏然冒居於出納之地乎聯陳短章徑出禁扃伏乞亟治臣等擅離之罪○敎曰承旨疏批已下牌招察任
정조 19년 · 강
守禦使沈頤之禮曹判書李秉鼎上疏辭職賜例批
정조 19년 · 강
命園幸時景慕宮告由以二十二日改卜
정조 19년 · 목
禮曹以推擇吉日啓稟有是命
정조 19년 · 목
東南廟節祭在再明也
정조 19년 · 강
勘放金吾時囚尹致永
정조 19년 · 목
義禁府啓言時囚罪人尹致永考律勘放後草記有命矣請杖七十收贖奪告身二等放送敎以如有功議各減一等
정조 19년 · 강
命先農祭傳香後齋宿遣承旨待過祀還奉神位板仍飭精備祭物
정조 19년 · 목
奉常寺啓言東耤親耕田所種九穀先農祭後卽爲起墾付種敎以先農祭受香日親傳香祝曾有下敎矣傳香後齋宿遣承旨過祀後與獻官還奉神位板于神室而祭物各別精備之意卿等着念知悉
정조 19년 · 강
備局啓請求禮縣監洪浩源加里浦僉使陳德履褒賞之典令該曹更爲稟處推全羅監司李書九拿處右水使鄭彥衡
정조 19년 · 목
備邊司啓言頃因湖南慰諭使徐榮輔書啓求禮加里浦鉢浦等邑倅鎭將令該曹分等稟處鉢浦戰船令道帥臣具由狀聞後回泊新濠之意覆啓行會矣觀此全羅監司李書九狀啓以爲求禮縣監洪浩源加里浦僉使陳德履俱以殘邑簿鎭或修盡圮之堞或築無形之城而水門城樓亦皆一新其所修擧果有實效鉢浦萬戶安德恒克殫誠力特蒙恩資而新鑿船艙功役已就且甚便近卽令移泊恐合事宜請竝令廟堂稟處矣洪浩源則以十室殘邑築城修堞大費誠力陳德履則體城甕城曲城女堞之新築水門層樓之或新建丹靑或重修改瓦海岸石路之營築校卒朔料之設施皆有成績洪浩源陳德履竝宜有褒賞之典令該曹更爲稟處鉢浦鎭之新築船艙當初之自意移設雖甚疏率船泊旣利功役已就許令戰艦之移泊恐合事宜安德恒則旣蒙加資之典論賞一款今無可論求禮與加里浦之修擧施賞當請該曹之覆啓而與鉢浦鎭船艙事竝請廟堂稟處者有違格例請該道臣推考允之又啓言頃因傳敎全羅右水營倉庫虛留査其事狀聞後稟處之意行會本道矣觀此全羅監司李書九査啓則枚擧各人等招辭以爲船儲置米之擅分私貸合爲七百三十石休番錢之犯用與吏校散貸合爲六千四百兩而船儲置之加分果有使該營逐年擧行之近例至於昨年則初無區劃知委之事而分留修啓時加分形止亦不報來設由於錯認已例之致固已不審又況二百餘石留庫之推移排朔大關後弊休番錢中一千七百兩之殖利補用已成謬規則雖非時水使之所自犯亦非典守之道二千七百兩之私自稱貸二千兩之許給吏校雖諉需用之浩多論以法意萬萬寒心不可以錢穀之已盡充上有所容貸該水使鄭彥衡固合重勘而旣伏承狀聞浚稟處之命姑不論罪矣帥臣之錢穀典守莫嚴於儲置米休番錢而無論稱貸謬例與已盡充上其所犯用至於近千石米六千四百兩錢揆以法意誠極可駭請該水使鄭彥衡爲先罷職令該府拿問處之允之
정조 19년 · 강
分遣承旨詣宗廟永寧殿景慕宮及受香諸處奉審摘奸遣畿伯詣弘陵奉審摘奸局內諸陵及明陵局內諸陵亦爲奉審
정조 19년 · 목
宗廟望祭兼行修改告由永寧殿修改告由祭景慕宮望祭兼行修改告由纛所祭東南廟節祭在明也
정조 19년 · 강
召見藥院都提調及左右相備堂于熙政堂
정조 19년 · 목
因旌義縣監南涑穀場加請上疏敎曰領相則以藥院日次問候今方入侍左右相亦爲入侍事傳諭有司堂上及備堂中曾經道伯人亦爲來待
정조 19년 · 강
劃付整理所錢一萬兩于湖南伯從便作穀裝送耽羅俾作賑資
정조 19년 · 목
領議政洪樂性啓言全羅監司李書九狀啓枚擧濟州牧使李禹鉉旌義縣監南涑牒呈備陳穀少民多一島顑頷之狀仍以爲前冬入送之穀正月中巡想已乏絕今番裝運穀一萬二千石要不過四巡還賑之資則拖到閏月旬望又當告罄其勢不得不更爲移粟而濱海災荒無異島中賑糶接濟末由及時船運旁午於沿邑陸輸迤及於山郡今若更劃穀物復令裝發則畢竟事勢終至於島陸盡劉而嶺南右沿與本道左沿壤地相接如濟民倉穀雖是爲北民備豫之要到今耽羅民勢不可坐視道內沿穀更難着手而同州加請一萬二千石內除今番加送二千石餘數一萬石雖不可準劃更以嶺南右沿穀酌量劃下卽速裝發事請令廟堂稟旨分付矣俄於閤外與諸堂相議則昨年歉荒嶺湖無異民勢穀簿可知一般窘乏今於還賑方張之時若或除出穀物恐是行不得之事顧今春序將闌賃船裝運之際動費數朔則幾及麥登之時似無轉運之效且於肅廟朝癸巳年因島歉有兩南穀轉輸之命而臣祖錫輔以監賑御史下往本道以湖沿所在禁御保米及該營會外穀取用而嶺穀運輸狀聞還寢嶺穀之難於運送自古已然道臣之請劃嶺穀決不可從施臣意則本道沿邑形勢雖甚可悶沿海諸邑留庫中豈無推移取用之道乎向來該牧使李禹鉉加請一萬二千石而道臣以二千石先已入送則未區劃一萬石中限五千石更爲加劃令道臣從便入送似好矣敎以左右相亦陳所見而以今春序向半之時嶺沿穀物何以輸來乎爲此行不得之請反不若曲爲陸民純然防啓由前而有從略加劃之失由後而有狀語欠誠之歎當該道臣爲先從重推考左議政兪彥鎬曰本島民情之遑汲宜有朝家別般軫恤之擧而至於嶺穀之難於轉運臣亦與領相意同勢將以本道某樣穀物推移劃給之外恐無他道矣右議政蔡濟恭曰本島民勢遑汲如此其所救濟當如拯溺救焚而嶺沿設有可運之穀見今仲春將半輸致沿湖之際必犯閏月況自湖沿候風裝發則其到泊安知不在於麥熟之時乎湖南賑事雖曰方張五六千石穀物推移似不至於無以措手以道內某樣穀量宜裝送之外恐無他策矣敎以諸堂各陳所見行司直沈頤之曰臣俄於閤外已聞大臣之言而嶺穀之不可擧論有所酬酢矣湖南沿邑穀簿雖甚可悶留庫豈或全無所儲雖至轉粟移民亦豈無推移之道乎臣意則付之道臣某條區劃從便輸送之外恐無他道矣戶曹判書李時秀行副司直徐龍輔副司直尹行恁曰臣等俄於閤外亦聞大臣之議事勢誠然別無他見矣敎以昨冬島穀區劃時以別置耗條五千石特命劃下以作別賑之需伊後又奉慈敎凡所以出於民而供於上者一竝停免者蓋欲使一島生靈咸飽慈覆之恩獲保溝壑之命島民庶幾知予心矣是年何年陪慈宮將詣園寢此時予心尤倍昨冬而邑倅之疏際此登徹可知島中民勢之遑急何可以疏出之在於昨臘道臣之加送二千包少弛予南顧之憂乎今番園幸時經費不煩度支別爲措置自整理所句管就其中一萬兩特爲劃付道臣使之從便作穀則可得萬包何必限以五千若以整理所用移濟島中飢氓使匹夫匹婦咸被慈恩則不但島民全活實爲宣揚慈德推恩飾慶恐無大於此者諸大臣之意何如右相總理整理所之任亦陳所見樂性曰慈恩聖孝一擧竝光島民聞此敎必當不食自飽臣等亦不勝欽仰攢歎而已豈有他見乎入送之際不必更定差員分付道臣與本牧往復相議無論去來船隻從多少量宜載送以爲限麥登無至絕巡好矣彥鎬曰今此劃付之錢出自整理之需仰體慈覆之恩實爲莫大之盛事臣固欽仰之不暇有何別見乎濟恭曰以園幸整理所需用之錢移付道臣使之拮据穀物拯救島民則是罔非慈恩所曁不特島民亦必感激蹈舞在臣等之心惟當攅頌之不暇有何他見乎敎以依爲之嚴飭道臣期於閏月內次次入送形止使之狀聞
정조 19년 · 강
命發關諸道今年大小文武科回榜人皆趁生進放榜時上來
정조 19년 · 목
領議政洪樂性啓言今年大小文武科回榜人同爲應榜事有命矣將以來閏二月初六日生進放榜時同行回榜放榜湖西湖南關東回榜人竝令趁期上來之意請發關知委於各該道臣處從之
정조 19년 · 강
命領相洪樂性回榜之日賜樂賜宴需綾恩君具允明亦以回榜服色押班行四館之事仍敍前判書具庠
정조 19년 · 목
敎曰領相回榜日僚相入來參班已有筵敎而領相之回榜前先進秩高者惟有綾恩君云來初六日回榜及元榜當臨殿親行放榜之儀領相家賜樂輸宴需以此分付該曹綾恩君亦以回榜服色入來押班仍行四館之事勳郞發牌傳諭于綾恩君領相及綾恩子孫亦當入來當令五世咸備於一庭前判書具庠敍用仍令該曹口傳付軍職
정조 19년 · 강
命敍卿宰侍從違牌坐罷及罷散人
정조 19년 · 목
承旨李益運啓言同罪未敍人隨卽提稟曾有定式矣持平金熙華旣已蒙敍除職前執義崔烜姜文會前掌令鄭毅祚前持平柳憲周前大司諫朴基正前司諫鄭景祚前校理鄭東觀前獻納尹行直前校理尹序東前正言張錫胤申絢前校理張至顯前副校理洪秀晚李貞運前修撰李遇濟前副修撰鄭履綏朴吉源徐有鍊尙未蒙收敍之典敢此仰達而前司諫崔獻重初無罪名而混入於削職現告請原傅旨付標從之敎以幷敍用承旨李肇源啓言前判書具庠旣已蒙敍前判書李致中係是同罪故敢達敎以敍用園幸當前卿宰侍從堂上堂下違牌坐罷及罷散不敍人亦爲敍用
정조 19년 · 강
旌義縣監南涑上疏賜批
정조 19년 · 목
疏略曰臣叨承謬恩待罪島縣不意窮絕之城遽値酷烈之災四顧茫然欲控靡極我殿下一念若保八城之廣兆民之衆無不咸囿喣濡之中至於此島尤以其邈在海外憂恤拯濟靡所不至前牧x使臣沈樂洙之馳啓請粟也日月之明在上謂狀辭非過實謂島民爲尤急凡係進獻倂從停減特命一萬包大賑繼許五千石別饋用推同慶之意俾無失所之歎洪恩所及羸黑浮黃之民感極而悲揮涕攅手欣欣有更生之望吁其至矣苟使守土之臣體殿下是心之萬一雖在他時決不敢恝然於一夫之不獲自干辜負之科伏況明年乃是何年而上有浹骨之澤下守濫觴之戒其間許多含生將不免抱携而胥溺則抑立而視之也已乎臣請冒萬死陳此危迫之狀焉臣所叨之縣蓋是絕島中偏垂黃芧黑石極目荒翳居無舟楫之往來俗昧驄涼之交易耕犂所及只是旱田土瘠已甚顆粒微疏且以地不宜麥民鮮爲業夏秋飢窘卽其每歲每然之患秋間穡事幸有登豊之望皮服籐笠雀躍相賀忽於秋務垂成之時大風捲地醎水翻盆穰穰將熟之穀打成一團如菜沈鹽繼以七八日曝陽鹺白腐黑在野牛馬亦皆避而不食試取其旱種先熟者擣而簸之便卽隨風飛去庬然一穗之大都無一二粒之或稔外此草葉木實凡屬吾民口吻中物一是掃盡無去處矣以官穀言之糶糴分留自有法限而本島則諉以瘴濕之腐損歉荒之荐仍傾庫擅分成一謬例本自不敷之儲告竭已久以民產言之富戶宿儲甁罌殘瑣無以自保其生噫彼忍飢望哺之民莫不斂手却立失聲哀號始自風定後兩三日富者宰殺牛馬汲汲然若將不及賤鬻衣服田土人自不買貧者奔逬四出十室九空傴僂顚連咸萃于本州之中面蓋以巨嶽障蔽被災稍歇故也畢竟主客俱困了無所得則又復扶携而歸自是以來窮村荒野驚心慘目之事殆無虛日大抵失稔之歲有所謂赤地有所謂大無固未有如今年之經一大變怪也惟一箇死字外更無道理而不待時日之稍久不因疾疫之流行甫過一朔羸瘠者浮腫澌綴者委棄勢若土崩日漸加而月益甚則人固未易料也凡有耳目者非不卽地聞覩其實然猶復趑趄惝怳官或不信於民營或致疑於縣久而後稍知然則風濤之所阻事理之所在廟堂亦豈準信於請穀之啓乎狀請之萬石折米實皮穀四萬石也政使盡此數得來尙患不足況於不足之中減得其半乎臣請有以證之臣之縣內烟戶大約二千六百餘自稍實至丐乞計口則一巡當入四百石自來朔至四月排巡則五朔當爲十五次準此計之必得折米六千石然後始可議其賑活之方朝廷之於島民已施加等之大惠今雖欲加劃其道無由臣伏讀聖敎若曰陸民猶有轉輸之路大哉王言累萬生民惟知仰哺於朝廷今也惟有移粟一款比前加厚臣固知此言一徹聖心震衋重煩南顧之憂臣誠死罪臣旣不能出力相救又不忍袖手熟視疾聲號籲除非添數運粟恐無別般措劃惟願聖明亟降明命俾得稱停區劃卽速運送勿違晷刻則豈惟海島子遺之氓獲遂其須臾無死之願在微臣亦或爲自贖其罪之一事矣臣於十一月初四日拜章過海傳聞舟覆不達伊來二十餘日民事日急一日旣往已矣似此不止抑恐餘者無幾際伏聞朝廷因本道年分狀之回下賑需數爻特命與道臣相議俾無不足之患臣不勝感幸攅祝之至第以該牧使狀請之數言之雖使到底節省費心分排必有半不及之弊勢當更請矣臣旣的知其然何敢有懷終默不思仰體如傷之聖念乎批以今見去臘初五日封來之語島民事情若在目中況殿屎之如彼何異於推而納諸看來爾疏不覺良久無言召見大臣備堂另究加劃賑需之策期於來月內運輸猶恐有後時之歎旋用悶念然此穀萬包之加劃卽以園幸整理所用措置中特許除給耽羅俾知慈恩之遠曁爲道伯牧守者知予此意雖欲一毫放忽得乎爾與牧守將此批旨曉告慈恩於小大民人恃而忘飢以待萬斛穀物之利運事卽令政院成送有旨于爾處爾其知之
정조 19년 · 강
慈宮詣顯隆園時闕門外柢迎儀註命預爲磨鍊自閤門至闕門侍衛以守宮人爲之各站柢迎一節只載儀註臨時微稟
정조 19년 · 목
整理所啓言惠慶宮詣顯隆園出還宮時闕門外及各站殿下柢迎節次何以磨鍊敎以出宮時闕門外柢迎則預爲磨鍊於儀註而自閤門至闕門慈宮侍衛承史兵曹總府五衛將宣傳官武兼則以守宮人爲之到闕外柢迎所落後守宮事分付添錄於兵曹節目各站柢迎一節只載於儀註臨時微稟
정조 19년 · 강
整理所以本所堂上更爲分站檢擧啓
정조 19년 · 목
整理所啓言本所堂上行司直沈顧之園所站檢擧行副司直徐有大華城府進饌時檢擧事更爲分排
정조 19년 · 강
命留都營付撥用京畿驛馬
정조 19년 · 강
分遣史官于學禮講所
정조 19년 · 목
政院以明日學禮講設場史官亦當進去啓稟敎以前假注書曺錫中具得魯姜浚欽權察廳任使之進去
정조 19년 · 목
宗廟永寧殿景慕宮修改告由祭在明也
정조 19년 · 강
行宗廟永寧殿景慕宮修改告由祭及纛所祭東南廟節祭
정조 19년 · 강
召見整理堂上沈頤之司僕提調李時秀舟橋堂上徐龍輔整理郞廳具膺于重熙堂
정조 19년 · 강
特放定配罪人洪檍
정조 19년 · 목
禁府都事鄭持容以三和府定配罪人洪檍押到瑞興府病勢添劇有難前進馳啓敎以非不悶老法不可屈雖不得不發配勿爲排站趲程丁寧下敎於辭朝之時則如彼疾驅致此中路病滯者極爲駭然爾則爲先從重推考法已行矣特爲放送事回諭令畿營直撥分付
정조 19년 · 강
命植木八邑及鳩浦民人邊一中以上別爲抄出成册以報整理所
정조 19년 · 목
敎曰八邑植木校吏軍人及鳩浦民人初試許赴之後二中者八邑先試中只一人云鳩浦民人則入格不過一中五人云而以規矩外當在拔去秩云是豈拔例特赴之意乎邊一中以上別爲抄出成册報本所以爲轉稟之地事星火行會而本所諸堂戶判外皆在南山北岳之間此等擧行之事欲爲下敎則遲滯莫甚以草記及口傳分付之事未免替行諸堂之事而有此十行書下疲勞甚矣此傳敎卽令家近之戶判行會俾無不及於放軍之前
정조 19년 · 강
命整理堂上外任外輪回入直年老人間間入直郞廳全數仕進夜直則擧動出令後爲之
정조 19년 · 목
敎曰堂上太多擧行反多稽忽自明日堂上外任外輪回入直其中年老人間間仕進時或入直郞廳係是各站分掌別無在京擧行之事晝則全數仕進夜直擧動出令後爲之事分付整理所
정조 19년 · 강
飭華城府四民廣抄飢民添付者該府判官親執擧行仍命總理大臣廉察能否如或從忽隨現嚴懲應入穀總以內下錢磨鍊草記
정조 19년 · 목
敎曰今番園幸時詣華城府進饌日本府地方四民別給糧米饑民別設一巡已有下敎四民則廣抄饑民則添付而自今星火擧行然後可以精細無遺漏之弊近聞該府地方官擧行未免從忽極爲駭然若知朝令之嚴畏焉敢不爲遍踏坊曲替使下輩弄奸乎所當嚴處幸行在近始爲十分參酌令整理所卽爲星火行會自明日令判官親執擧行仍令總理大臣知悉別般廉察更以從忽之端現發則大臣旣是總理判官又兼從事大臣先詣日開坐客舍拿人嚴棍以懲不勤之習四民糧米饑口賑式亦令總理大臣比京四民給米鄕饑口例賑之格式稍加磨鍊論理草記稟旨應入穀總當以內下錢爲之此意亦令知悉磨鍊
정조 19년 · 강
重推壯勇內外使仍命水原番上軍再明日本營試取榜目啓下後下送本府付之原榜
정조 19년 · 목
敎曰水原武科初試畢試已有日特以八邑別試姑在榜目未修整之中矣今日因言端聞之壯勇內外使事豈成說乎水原番上之類公然見漏於應試而內使不提奏外使無狀稟於焉之間初試已過渠輩上下寺不及名以科場斑駁若此今欲以此問之而內使之家在於阿那遙遙詢問行會未及於明日開場之前其委折令整理家近堂上査問外使處而當該內外使一幷爲先從重推考今則下送赴試雖令縮地兼程豈可趁期乎再明日內使開坐本營上番軍各試小布一巡柳葉箭一巡布取二中柳取一中又以一中之類更試柳葉箭一巡二中以上直赴殿試以其榜目待啓下下送本府付之原榜事分付試官令該營使之受點
정조 19년 · 강
命園所齋室修理後門改建行宮諸處塗褙從略爲之此後行宮修補等事別劃物力於外使俾貯置擧行
정조 19년 · 목
敎曰園所齋室當爲慈宮詣園後小次塗褙鋪陳勿拘定例年限修理事戶判知悉仍令整理所卽爲行會而詣園上時齋室後門狹窄此則令本府從速改建事卽爲行會○敎曰華城行宮福內堂壯南軒得中亭隱若軒鋪陳及塗禙與外使往復今番則皆從略爲之事戶判知悉仍又行會本府此後則不但鋪陳塗褙行宮修補等事別劃物力於整理外使以爲貯置擧行之地如是然後整理之名實相副亦令今番整理堂上傳此意於總理大臣使之商量草記
정조 19년 · 강
命進饌習儀念間爲之駕轎習儀依後苑調馬例擧行瑞䓗臺趁司馬回榜前爲之
정조 19년 · 목
敎曰朝筵已有下敎矣進饌內習儀雖不備例爲之念後各差備等卽當下去云其前其後連値齋日過齋後十九二十間略習儀節一度於女官而駕轎習儀念後過齋後卄五六間爲之只依後苑調馬例擧行園幸每以陵幸之當前瑞蔥臺試射不爲之而今番則自別晦初間趁司馬回榜放榜前爲之試官則總理大臣及堂上郞廳爲之過回榜放榜後舟橋渡涉習儀爲之旗軍洗馬亦依朝筵下敎只以調馬例爲之該寺提調以下進去擧行事令整理所知悉
정조 19년 · 강
命華城進饌時參班內賓衣次馬貰盤纏卽爲上下
정조 19년 · 목
整理所以進饌時內外賓進不進別單啓有是命
정조 19년 · 강
命定配罪人安光福等仍配
정조 19년 · 목
刑曹啓言因咸鏡道放未放回啓甲山安光福詳考他道同罪放仍間草記全世俊依光福例事有命矣昨年安光福全世俊孟成岳等俱以陵寢風落松減數瞞報罪幷流配而平安道放未放中昌城孟成岳旣未蒙放則今此安光福全世俊不可異同請一體仍配允之
정조 19년 · 강
命關東湖西湖南回榜老人上來時給馬廚傳放榜日令內閣印頒榜目仍命今念三日遣承旨致祭于洪奉朝駕領相回榜日遣禮官致祭于永安都尉貞明貴主祠宇及靖惠公洪象漢
정조 19년 · 목
敎曰回榜老人之在關東湖西湖南者上送之意卿已出擧條矣更思是年回榜其所優老豈或循常老人上來時給馬廚傳還鄕準此事卿其自本司卽爲行會而卿一國上相也上相之回榜古豈有之園幸日子之擇吉欲於過回榜後者亦出於尊禮敬重之意此意卿與整理所知悉事若有待者固非一端卿孫洪奭周之同日賜茅者李泳夏其祖與卿同榜而其高祖又與卿曾祖同榜云而今榜特賜進士者一人又是是年增廣司馬之子云此外亦安知無如許稀貴之事卿其採訪以聞以爲同編於印頒榜目之地先朝乙酉年以慶年之重回亦有印頒小科榜於放榜日之特恩況是年回榜乎首題卿及四館綾恩之姓名次錄元榜令內閣鑄字印頒事分付監印所卿其亦爲知悉事傳諭于領議政而大臣之子適在整理郞令該郞洪大榮傳此傳諭大臣之先卿是年與從茅奉朝賀同登大小科每見領相之登筵語到掩抑爲之不禁愴舊況是年此時慈心當作何懷在予仰慰之道豈可虛度是月是月念三卽奉朝駕生辰其日遣承旨致祭祭文當親撰矣領相先卿靖惠公家領相回榜日遣禮官致祭報本追遠禮豈或曠永安都尉貞明貴主祠宇亦於其日致祭祭文竝當親撰以此分付一體傳諭
정조 19년 · 강
推壯勇大將徐有大承旨李益運
정조 19년 · 목
整理所壯勇營啓言園幸時弘化門入直壯勇營軍當爲留營於本營矣回鑾間以訓鍊都監將官軍兵前期一日待標信替代入直之意請分付允之敎以凡係整理所文書自今日禮兵房承旨一員來待弘化門近處公廨出納則壯營草記之越呈於政院令初犯科極爲駭然將臣推考不飭之承宣亦爲推考
정조 19년 · 강
命華城府葺宮修城之資自廟堂區劃穀物分置八道號曰華城行宮整理修城餉穀約以幾萬石爲式
정조 19년 · 목
整理所啓言華城行宮修補物力別劃貯置事有商量草記之命矣本府及園所齋室塗褙鋪陳自戶曹定年限磨鍊下送本府所當不過登每方席膠末而已此後行宮修補物力本所當爲劃給而若給錢貨使之取殖或作穀以置則以債以還俱有弊端恐不可輕議每當隨毀隨補之時量其容入取用於隣近邑常賑耗條事請定式施行敎以常賑耗取用卽一前例板太欠新奇本府以行宮兼保障之體重葺宮修城之資須有別般制置可以需用自廟堂從長區劃穀物分置八道稱號曰華城行宮整理修城餉穀約以幾萬石爲式要不出加於此數縮則仍分多則發賣以當一隅以補營樣
정조 19년 · 강
命園幸時華城進饌日饑口分賑元式外加給四民賜來待該判官定數報來自整理所酌量磨鍊
정조 19년 · 목
整理所啓言華城府四民糧米饑口賑式有磨鍊草記之命矣溯考已行之例則八路賑式元無異同今若以今年異於他年今巡別於恒巡特爲加數磨鍊則男壯米五升元式之外加給一升俾準六升其下男老女壯老男女弱一竝各加一升元式四升者爲五升三升者爲四升粥米元式米三合各加二合則在饑民別是施惠以此磨鍊恐好其餘四民賜米先朝乙酉丙戌己丑壬辰癸巳乙未有特行之例而或給五斗或給三斗六年所賜其例不同蓋因臨時下敎而然矣京中則戶數雖多四民無食者不必家家有之又因伊時下敎多在不時故五部抄入其數不至太夥然人各五斗亦不至甚難而今此華城所抄以幅員之廣戶總之多當此歉歲無以糊口之時無知氓庶稱爲四民者有難預度其幾許況有昨日廣抄之敎則其數之爲幾百幾千難以知之請稍待該判官親行坊曲完定厥數星火報來然後量其多寡所賜米斗自本所酌量磨鍊俾得適中之地允之
정조 19년 · 강
命華城府文武科直赴殿試會試人等依庚戌年例許赴
정조 19년 · 목
整理所啓言庚戌年華城文武科放榜時本府直赴殿試之人一體許赴矣今番則何以爲之乎敎以依例許赴又啓言取考庚戌謄錄則因京畿監司徐有防所啓各邑效勞校卒中直赴會試十一人以會試例有許赴之事昨年以後本府校卒直赴會試之類合爲十六人云今番則何以爲之乎敎以依庚戌年例爲之
정조 19년 · 강
命園幸時出還宮日子更以八日磨鍊
정조 19년 · 목
整理所啓言園幸時出還宮日子以七日磨鍊啓下矣華城城操今已命下而進饌設科皆有排定日子無以推移擧行其勢不得不加排一日出還宮日子更以八日磨鍊請以此知委於華城留守及隨駕各營各司本所擧行亦爲加磨鍊一日允之
정조 19년 · 강
整理所以園幸時露粱站軍兵饒氣之資磨鍊分給啓
정조 19년 · 목
整理所啓言園幸時露梁站距京不遠與晝停所有異隨駕百官飯供及軍兵炊飯自當不爲擧論只軍兵饒氣次依下敎自本所磨鍊分給
정조 19년 · 강
整理所以壯勇外使趙心泰處査問啓
정조 19년 · 목
整理所啓言依傳敎發關査問於壯勇外使趙心泰處則以爲內營上番鄕軍卽是本府之民則値此設科之時當卽狀稟而識慮昏錯當稟不稟至使獨漏於無前慶科伏地俟勘無他所達云矣
정조 19년 · 목
以尹蓍東爲知經筵沈煥之爲弘文提學
정조 19년 · 강
以李栢然爲全羅右水使口傳也
정조 19년 · 목
敎曰以水使有闕使之開政矣兵曹判堂懸病口傳差出
정조 19년 · 강
命華城武科初試衿川果川兩邑入格十一人更以殿試規矩試取
정조 19년 · 목
水原留守趙心泰以鳩浦民人植木校吏等試取後入格榜目上送事馳啓敎以儒生試券亦於紙頭各書邑名則數千武士之掛單者雖一邑若有闕榜豈試取之本意乎初試之衿川四人果川七人其能入格於殿試未可必兩邑入格人卿其更爲試取而規矩則以殿試規矩爲之若不入格更試小布一巡以其入格矢數狀聞事回諭
정조 19년 · 강
施全州等邑燒戶恤典仍推該道伯李書九
정조 19년 · 목
全羅監司李書九以全州府民家二十戶去正月十六日失火延燒樂安郡民家十九戶去正月十六日失火延燒高山縣民家三十三戶去正月二十五日失火延燒馳啓敎以何時之事今始狀聞卿則推考殘獨戶身還蕩減小戶停退大中戶身與還間停退事回諭
정조 19년 · 목
敎曰鼾睡太遲放鑰過時當該坐直下位承旨李肇源推考
정조 19년 · 강
罷扶安縣監李福潤
정조 19년 · 목
全羅監司李書九狀啓以爲扶安縣昨年當捧還穀爲一萬三千石而至十一月望間所捧各穀只爲八百四十餘石抄戶成册亦不報來故捉致監色査問則米租九千四百三十石盡入停退當捧米租數旣無多亦不嚴督云故懲治監色別關申飭矣該縣監李福潤所報以爲監色皆是誤招停退實數將爲七千二百八十三石臣猶以爲過濫題飭則乃以五千三百三十餘石停退報來故依報許停當捧數爻使之嚴督準勘矣拖到臘月念間每巡所報不過以二數百石塞責故又推治其吏鄕而全不動念及至歲末所捧只爲四千五百七十餘石稱以歲糧分糶形止直爲報來臣又以事體未安題送而磨勘文書相持一朔竟以未捧懸錄修報臣行巡到本縣則忽稱身病不呈公狀該縣雖是尤甚近萬石之初欲停退已極濫雜而文簿則晚時修報當捧則無意催督國穀欠縮民食艱乏畢捧之狀不來還分之報已至揆以法綱萬萬寒心公狀之無端廢却尤爲駭怪體統所在不可仍置該縣監爲先罷黜其罪狀令攸司御處賑事還政俱係緊急其代請令該曹擇差催促下送
정조 19년 · 목
濟州判官洪履祚人固淳謹政期振刷上大靜縣監鄭運躋悉心抄飢民惜瓜熟上旌義縣監南涑治尙文雅誠竭賙活上
정조 19년 · 강
敍前判義禁洪秀輔趙宗鉉前判書閔鍾顯前大司憲具㢞前留守李在學前大司諫徐配修前掌令洪受浩前校理張至顯前修撰李遇濟高宅謙前持平李允行李東冕
정조 19년 · 강
判府事金憙以咸興本宮告由祭定陵酌獻禮利成馳啓施獻官諸執事賞典仍命齋宵聯韻揭板於本陵本宮齋室
정조 19년 · 목
判府事金憙狀啓以爲臣於本月初一日伏奉咸興本宮告由祭定陵攝行酌獻禮咸興各陵寢奉審之命當日陪香祝辭陛初九日到咸興府齋宿初十日早朝進詣本宮十一日子時行祭獻官以下諸執事職姓名開坐于後告由祭獻官行判中樞府事臣金憙典祀官咸興判官南麟耇大祝洪原縣監尹悌東齋郞北靑府使崔守忱祝史端川府使李鴻德贊者定平府使吳載衍謁者高原郡守尹相重又狀啓以爲臣於十一日陪香祝進詣定陵淸齋十三日子時行祭天氣淸明享事利成臣不勝慶忭之忱獻官以下諸執事職姓名開坐于後攝行酌獻禮獻官行判中樞府事臣金憙典祀官咸興判官南麟耇大祝北靑府使崔守忱齋郞本陵參奉李顯祿祝史和陵參奉金光學贊者端川府使李鴻德謁者高原郡守尹相重敎以吉朝傳祝齋夜虔誠憧憧一念惟在於心香之上升陟降之臨止今觀卿狀本祭之日天淸禮儀順成逢此難逢之慶會益䔍欣幸之思獻官卿則內厩馬一匹面給待卿還到城外令內乘賚傳卿其祗受本道觀察使金華鎭豹皮一令賜給定陵大祝北靑府使崔守忱加資本宮大祝洪原縣監尹悌東陞敍定陵兼本宮典祀官咸興判官南麟耇準職除授執事本陵參奉李顯祿今日政六品窠調用定陵祝史和陵參奉金光學本宮齋郞北靑府使崔守忱祝史端川府使李鴻德各兒馬帖一隻賜給待其京職還除後分給定陵贊者端川府使李鴻德謁者高原郡守尹相重本宮贊者定平府使吳載衍謁者高原郡守尹相重各加一資資窮者代加香室太廟守僕及陵宮員役守護軍等令該曹該道分等施賞後草記狀聞齋宵聯韻騎驛寄示於卿矣當待卿聯韻之上來使卿精書揭板於本陵本宮齋室竝須知悉事回諭今番酌獻之禮禮緣義起蓋以逢此年行此禮敢寓報本追遠之微忱也以此意令整理所總理大臣措辭分付於該道方伯仍令方伯將此傳敎頒示執事守令等處俾北路人士咸知是年是禮○敎曰政官牌招開政定陵酌獻禮咸興本宮告由祭諸執事賞典下批賞典中一人雖兼數事母得疊受
정조 19년 · 강
命華城上番軍試射待晴爲之
정조 19년 · 목
承旨蔡弘遠以訓鍊院華城上番軍試射時進去下直啓敎以雨勢若此待晴微稟進去○敎曰雨勢如此試射待晴爲之事該郞發牌傳諭于命官
정조 19년 · 강
命園幸時別雲劍預差加數差下使之或先或後從便進去
정조 19년 · 목
整理所以都總府侍衛望筒啓敎以年老別雲劍預差加數差下雖是定例之外使之或先或後從便進去更思御營廳待令勢難隨駕其代洪仁浩爲之
정조 19년 · 강
命衿川果川武科初試入格人更試時以前承旨李儒敬差假承旨眼同開場
정조 19년 · 목
水原留守趙心泰以衿川果川兩邑武科初試八格人更爲試取事有旨祗受馳啓敎以殿試規矩已爲下送乎該房問于該曹與節目使之卽爲下送而係是殿試不可只以試官爲之前承旨李儒敬時在水原假承旨差下使之眼同開場畢試後減下事該房知悉以此意三懸鈴回諭
정조 19년 · 목
以李允行爲扶安縣監
정조 19년 · 강
命兵曹參議金載翼遞差佐郞李光鉉汰去掖隸馬榮麟令訓將嚴棍
정조 19년 · 목
兵曹啓言卽者紅衣紫巾之入直上本曹大廳突入窓前言語乖戾擧措危悖故使之驅退則去而復來轉益肆氣聞其姓名乃別監馬榮麟也莫重淸禁之地掖隸之酗酒作拏事未前有其在懲礪之道不可尋常處之請付攸司照法科治敎以難化之物也觀於月前右相在都提擧時草記之事而可知矣近來掖隸之弊可勝言哉欲矯近不遜之習反有遠則怨之事此所以科治與照律等事未見令行而禁止此蓋自上徒煩飭敎自下不能隨現執奏而然雖以辭朝守令事言之年前下敎之後爲弊依舊而亦無一人致責者如是而紀綱何以立乎近來兵曹之入直者頹睡爲事喧禁門禁看作不緊之事堂堂內兵曹窓前至有掖隸之肆酒如許兵曹將焉用哉入直堂上遞差郞廳汰去此後門禁喧禁更有不勤當該堂郞隨現重繩斷不可已當該掖隸過齋後令訓將嚴棍二十度
정조 19년 · 목
因內局違格草記誤爲捧入有是命
정조 19년 · 강
命扶安新縣監李允行觀賑事就緖下去仍飭前縣監李福潤着意賑政
정조 19년 · 목
敎曰雖差代畢賑前遞任適副要譽之習況賑事所關何如乎新除扶安倅觀賑事就緖下去而前倅諉以已遞若有一毫不勤現發於備郞抽柱摘奸之中當於卽其地方定配斷不饒貸另加惕念無敢放過事令道臣嚴飭
정조 19년 · 강
以趙宗鉉爲守宮大將
정조 19년 · 강
推濟州牧使李禹鉉
정조 19년 · 목
奉常寺啓言濟州封進宗廟薦新乳柑洞庭橘靑橘來到而乳柑二百八十八箇洞庭橘二百八十八箇靑橘二百七十八箇封進而竝與加封腐傷頗多擇其可合薦進者乳柑僅滿二百七十六筒洞庭橘僅滿二百六十六箇靑橘僅滿一百四十一箇矣在前如此之時或有減數薦新之例今亦依前例宗廟各室乳柑十九箇洞庭橘十九箇靑橘十箇推移封進而莫重薦新如是苟簡請當該封進官濟州牧使李禹鉉推考允之○賑恤廳啓言依下敎濟州狀啓持來人十二名處各米三斗依例分給
정조 19년 · 강
命關西山沿穀簿釐正均排仍許餉還加分
정조 19년 · 목
平安監司金載瓚狀啓以爲臣之到營今纔浹旬道內民情雖未及周察槪是穀簿耗虛一道同然一道之中淸南尤甚雖當豐歲巡分亦艱則況値災年塗抺無路加分則囷廩幾至傾庫移轉則餓羸疲於奔命官民俱困大小皆病矯救之方實無其策而況又昨秋告歉停退居多元還見縮十居三四則窮春救民專靠還政而計朔排巡無麪不托民事切急山沿無異試取當分之穀較諸應食之戶則一戶朔受者多不過四五斗少或爲二三斗目下資活已無其路而來頭農糧尤非可論移轉則以當分條中從長區劃以爲裒益之方而至於加分則分留之法本自至嚴實不可容易議到而在前如此之時每多狀請蒙允故玆敢摭實馳啓各邑鎭餉還留庫中特許加分以爲量宜排比之地慈城餉還之留二分一爲法尤重而若當災歲則仰請二分之規者亦係已例今亦依已例準請則庶可爲傍近邑排巡救急之道請竝令廟堂稟旨分付敎曰較戶量穀前此飭禁何如則山邑沿路多寡之懸殊總復若玆究其委折不難知得身爲道伯似此易行之事如彼蔑效不可使聞於鴨江以西況卿於成川作宰也勿許發賣曾有筵奏則其後何人冒禁有此枵然乎旣往姑不追勘卿須銳意釐正均排保無艱食處太艱食陳腐處太陳腐之弊狀請條件依施事回諭
정조 19년 · 강
前佐郞李宇烔上疏賜批
정조 19년 · 목
疏略曰預防之道在乎蓄積蓄積在乎生穀生穀之本在乎興水利而川低野高不可築洑而灌漑者惟有車制可以抒水我國不知以車戽水之法咫尺之地有水滔滔終不得灌漑蓋以車戽水昉於桔橰至于東漢始有翻車之制趙宋以後其法盛行觀乎灌漑圖譜等編可知昔我世宗大王命作此器蓋其所試在乎土性浮疏處而不能載水未及見效文宗大王以兩西多沮洳之地可作水田下敎于該道道臣以考制度造車試道內之意諄諄言之我東車說之所由來厥惟久矣孝宗大王嘗於燕瀋見以車灌畦之法用力寡而見功多令匠造十具將以頒賜八路兩都自下不能奉行今其器藏于地部逮英宗大王庚申特用故相臣兪拓基戶曹判書金始烔言將以爲東方萬世之利或謂此非鄕民所能行而沮之先正臣宋時烈亦上箚陳曰實體我寧考粒民之志廷議不一其事遂寢蓋有流水處龍尾車可用而龍骨次之有止水處恒升車可用而其餘玉衡高轉之屬亦非一端也隨岸勢之高下從便爲之不用入力以水力自轉不必鄭國鑿涇史起引漳而斥鹵之壤可使生稻是謂事半于古而功倍之矣必自丈餘之地而先試之使人莫不聞風效則看樣造成則不數歲而其制大行地無遺利民蒙其澤伏願廣詢京外博求其人庀材造器以爲一國通行之制焉批以水車之制其利可勝言哉古人以興水利爲利用厚生之大政鄭鑿史引亦豈有別術去冬綸音中水原山城外開墾曠土於約播百包之地導光敎水根以漑之者亦出於興水利況於川低野高難用桔橰惟車制戽水之是便然才不見用莫今時若而爾能開口言之許令度支之臣面詰於爾又使巧思者造出試之咸以爲便則可爲生民一大蒙利之端以此分付
정조 19년 · 강
右參贊金尙集上疏賜例批
정조 19년 · 목
疏略曰臣向叨憲除倉卒承命事事顚錯前後避辭亦旣自列乃者諫疏出矣旣在其職而不持笏記雖値齋日而不陳所懷事會急滾神思昏錯臣固自訟人豈曲恕以此爲罪愧服不暇而至若慢於聲討亦可推知一句語何其不舒究之至此也顧今奸賊自斃天討未行輿憤所激人皆可誅臣於伊筵伏承句退待之批乃以目下懲討事纔發言端而嚴畏之下未克畢說其時事實庶或天鑑之俯燭臣何必多卞而若臣之慙痛者有之庸闇之質重以衰鈍及登前席醜拙畢露乃於耄及之年名登簡書至被情外之斥自顧靦然尙誰尤哉伏乞亟降威罰以謝人言以靖私義
정조 19년 · 강
兵曹判書沈煥之上疏賜例批
정조 19년 · 목
疏略曰臣叨膺恩命觸事昧昧日昨別雲劍望以前大司憲具㢞擬入於預差以至受點而㢞時在遣罷中臣詎敢諉之以事已過而幸蒙典庇遂自晏然乎況今守禦使沈頤之臣之再從芧也師垣之長固非同堂兄芧所可幷列濫叨而且於淸禁之地掖隸醉鬧古所未聞若使臣稍有威稜得爲此輩所畏憚則不應如是也何可諉罪於當該堂郞而臣則以倖逭爲能哉昨政臣又奉詞垣除旨此卽自來情勢不敢冒膺者也伏乞亟命鐫改臣所叨兵曹判書弘文提學之任以安私分仍治臣前後不職之罪
정조 19년 · 강
右尹權裕上疏賜例批
정조 19년 · 목
疏略曰千萬夢寐之外因大僚筵奏特許陞擢亞卿繼有京北佐貳之命如臣不肖無用者固不可擬議於命德之器矣況伏見大僚筵奏所謂樹立卓然者似指臣向日一疏而夫爲君父辨誣爲朝廷討賊是特臣子之常職耳伊後一朔之間尙未聞聖誣之夬辨奸賊之嚴討則臣言之無效從可知矣尙何有樹立之可言抑又念臣天姿損阨素習狂戅自夫入臺之初不愼口業苟有關於斯文世道之變則或不無屢牘而歷論者數十年來仇怨滋多終至於貽羞門戶延禍身家雖嘗咋指自悔而猶不能知止目下奸賊之懲討固是一世之所大諱而臣又妄言之欲以寸筵而撞鐘隻手而障河其能免摧折而沒溺者必無幸矣伏乞亟收臣新授爵秩仍治臣逋慢之罪
정조 19년 · 강
司諫魚錫齡上疏賜批
정조 19년 · 목
疏略曰亂臣賊子何代無之而炳幾於危疑之際痛斷於容忍之餘磊落光大轉移如神豈有若殿下之庚子大處分今日辨聖誣之雷勵風動者乎嗚呼今日以前豈嘗聞伏馬之鳴臺烏之聲乎尋常官葴皆屬時諱威喝百出壅蔽成習四百年風采之地寥寥幾時而今焉渙發鼓作其捷如響一日復禮天下歸仁之盛幸而親炙於今日矣公議方振人心易慮凶險餘孼庶亦知懼而此又難望其必然者庚子不遠而尙有賊浚暗地醞釀矯誣聖德前唱後喁其勢滔天此何故歟噫彼庚子賊勢之薫炎排布幾危宗國而至今懲討太闊僅謂之如距斯脫則可也若謂之如草鋤根則此正古所謂全未全未尙畏之在者竊恐近之而東浚果出矣雖幸朝陽一鳳上格天聽而鬼誅徑加輿憤未洩筆鉞粗奮盤締未究其所懲討不過如庚子而止則方來之患凛然寒心伏願殿下益奮乾斷明行天討焉噫逋逃有藪魑魅咸歸勢利成巿駔儈竝趨若論其聲氣巧密情態醜穢洪檍之狐媚李亨元之奴事不忍正視百花夜會洪氏之二子最號幕賓千金歲餽錦營之十馱至播巷說噫其甚矣白首殘齡所求何事而蝨附蠅營視爲家計黑頭宰列於分已踰而斗會箕斂專資賄遺此而若歸之於脅從之科則當此一初淬勵之會士夫之名義何以砥之行路之唾罵何以解之洪檍之纔因他罪先施邊竄差强聽聞而中途徑宥大關失刑臣謂亟命仍前押遣忠淸監司李亨元同施其律斷不可已也臣且伏見具庠李致中徐配修三人之名遽入恩敍之中竊不勝慨惜也殿下之俯循臺論旣不以其言謂非公議而律名之減從薄罷已失太寬曾不幾日遽爾疏滌先王象刑之義寧若是乎職在惟允者未聞爭執覆難而具庠特敍之下反以李致中之同罪宜敍晏然警咳此何擧也微眚薄過罪同罰異者雖有提稟之例而臺評論勘事體自異則藉曰生疏昧於朝法亦不可無警臣謂三人等收敍之命亟令還寢當該承宣亦施譴罷之典宜矣批以首陳事是矣而凡事貴在先立其大本太銳太速未必爲悠久之方矣然任他荏苒還恐依舊汨董此在輔相之隨處承佐曾以明諭一節發端於前席而姑非其時且忍之洪檍事論人豈或乃爾李亨元事亦豈成說重臣雖有戚誼錦伯素昧不啻若風馬牛苟欲淬礪宜禁似此沒摸捉之摶擊後勿若是當該承宣事收敍者卽不過罷職輕罪則同罪未敍之援例警咳固其職且況提撕於筵席者乎
정조 19년 · 강
承旨李肇源陳疏徑出賜批尋遞
정조 19년 · 목
疏略曰卽伏見司諫魚錫齡到院之疏以李致中請敍事其所論列極涉嚴峻當初致中所坐不過政注間事與關係重辟差有間焉臣之愚昧則看作尋常罪過循例請敍實緣臣生疏率易之致而彼所云臺殫論勘事體自異者其言誠是矣人言之來理難晏然忙陳短章徑出禁扄伏乞聖慈亟治臣擅離之罪批以前兵判敍用之時同罪者提撕意有在焉人之反以諉罪於爾生疏所致爾其勿辭察職○肇源三違召政院捧入罷職傳旨敎以許遞
정조 19년 · 강
命園幸時內局陪從掌務官許給太僕補把馬
정조 19년 · 목
整理所內醫院啓言自前幸行時若是經宿之地則陪從掌務官一員例自司僕寺補把馬一匹許給矣今番幸行時依前例許給之意請分付該寺允之
정조 19년 · 강
整理所進華城府進饌及養老宴儀註
정조 19년 · 강
命求禮縣監洪浩源加里浦僉使陳德履竝施加資之典
정조 19년 · 목
兵曹啓言求禮縣監洪浩源加里浦僉使陳德履褒賞之典有稟處之命矣守令邊將築城修堞係是職分內事而其在勸懲之道不可全然無賞竝宜施以加資之典而係干恩賞自下不敢擅便請上裁允之
정조 19년 · 강
命式年文科覆試司僕寺應辦換定他司
정조 19년 · 목
整理所啓言今閏二月初九日式年文科覆試時司僕寺當爲應辦而園幸時本寺員役無以分排與之次當次該司換定擧行之意請分付允之
정조 19년 · 강
遞承旨蔡弘遠以申大顯代之前望也仍任前承旨李肇源
정조 19년 · 목
政院以弘遠不爲仕進啓敎以許遞前望單子入之待下批牌招前承旨李肇源仍任一體牌招前望以大顯批下
정조 19년 · 강
改差司僕主簿金在昌
정조 19년 · 목
司僕提調李時秀啓言今番園幸時本寺主簿金在昌定例外以外賓進去請他司相換命改差
정조 19년 · 강
命園幸瑞蔥臺賞格箭竹取用備邊司
정조 19년 · 강
命園幸時壯勇內外使先詣華城跪迎導駕
정조 19년 · 목
整理所啓言今此園幸時大駕到眞木亭壯勇內外使先詣華城北門外當爲跪迎前導而兵曹啓下節目中不爲磨鍊改付標啓下之意請分付兵曹允之
정조 19년 · 강
淸▣郡主淸璿郡主辭衣次盤纏命勿爲輸送
정조 19년 · 목
整理所啓言今此園幸參班內賓衣次盤纏磨鍊輸送淸▣郡主房淸璿郡主房以爲當此千載難逢之會陪駕華城獲參盛禮誠萬萬慶幸衣次盤纏已有措備恩賜之下不敢領受云何以爲之敎以然則勿爲輸送
정조 19년 · 강
司諫魚錫齡避嫌因論洪檍李亨元具庠李致中徐配修賜批
정조 19년 · 목
錫齡啓言臣目見賊窟新破而憂虞尙多世道稍變而懲癉太疏粗陳一二瞽說伏承聖批首以是矣爲敎繼之以十行開論曰兪曰吁莫非出於提耳之盛意而第於洪檍李亨元事不惟不賜允可至以沒摸捉之搏擊爲敎噫以今習俗當賊勢鴟張之時不隨頹波者能復幾何則臣之齗斷苦心亶出於裨聖朝勵風敎之微忱也臣何敢妄言沒摸捉之事仰累平明之治哉洪檍則本以起廢之蹤宜勉謹身之道而老益無恥諂附奸賊面諛貨交猶屬餘事而至縱其悖子癡兒晝宵暱比噫賊浚之爲賊浚蓋非一朝一夕則雖稱有疏屬戚分是豈迷藏出沒之地乎李亨元則自是鄙夫徒知勢利受人指目厥惟久矣及叨藩任專以苞苴爲能賊浚圈中最稱善事之類也輦輸馬載幾無虛月而凡係憑公牟利之事無不隨求隨應怨謗載路傳說狼籍此非臣一人之言卽一世人之所共言也臣疏所論特就其最著最近撮其要而筆其言而已雖以我殿下聖明九重深嚴亦何以畢燭此輩之情狀乎具庠等三人所坐亦係公議之所棄大防之所關而薄罷旋敍物情齊沸臣之只請還寢敍命不請加罪未免巽軟而尙且靳允此莫非臣誠淺辭拙之致請命遞斥批以誠如爾言謂今時爲一初之會則使朝廷之擧措得宜臺閣之言議稱停然後頹俗可警渝習庶革人皆人其人事則事其事不患日計之不足而直積力久久當徯心如爾者置之封駁之地任渠傷害手叚畢竟打碎家事而後已則其爲咄嗟奚啻虧簣乎一筆三人大乖敦倫之政況重臣規模孰不知之則爾所云云大沒摸捉至於錦伯事持之愈緊抑何故也兩銓長前諫長事可謂不滿一哂由前由後爾事何如如此避嫌何可例批乎
정조 19년 · 강
詣眞殿展拜仍詣仁政殿親押定陵攝行酌獻禮咸興本官告由祭香祝
정조 19년 · 목
具翼善冠袞龍袍詣璿源殿行展拜禮出萬安門乘輿至仁政殿月臺降輿就版位親押香祝訖祗送于東階下版位乘輿出仁政門由建陽門永淸門還內
정조 19년 · 목
景慕宮春享在再明也
정조 19년 · 강
左議政兪彥鎬上疏賜批
정조 19년 · 목
疏略曰臣伏聞有閟宮春享享官特差之命親祼隔日淸齋在卽臣子分義何敢言私而纔已仰請威譴則處分未下之前區區去就已非可論況臣所叨新命千萬不近似委寄愈重稱塞無路責勉愈降報答無階今若以駿奔義重而晏然趨肅則實有違於惶愧祈免之初心倘蒙息造得缷重任則曷敢不奔走自效於將事之列哉伏乞將臣新授職名特行鐫免批以前批敷示俑至何必更有架疊親享在明駿奔義重辭本之至於再尋過矣過矣安心出齋待朝肅命仍參百官之班仍敎曰此批答遣史官傳諭于左議政昨聞吏郞之回奏左相則受置獻官名帖卿則不應玆遣史官更問去就以造朝日子附奏事傳諭于右議政
정조 19년 · 강
記事官曹亨壽以右議政蔡濟恭附奏書啓賜批更遣承旨李肇源敦召
정조 19년 · 목
書啓以爲敬奉聖敎傳諭于右議政蔡濟恭所住處則以爲日昨恩批便一殷周誥命竊自幸以糞土賤品遭逢聖明猥托於灏噩之中將與天壤不弊古人所云臣主俱榮此之謂也臣之異渥如此又無別般情勢趨肅新命何必俟駕而第難進之義不待臣知之朝廷百僚皆知之人臣事君其可以心知非義而難於違命苟然行之乎聖孝靡極閟宮大享親自祼薦豈不知有事爲榮而昨於吏郞之來問不敢受帖達宵惶懍兼以悵缺今又史官奉傳聖諭至問去就如有可以造朝之義則何敢先爲附奏後乃祗肅有若作爲層節者乎今日當往宮門外閭家待明日迎送聖駕以效熲熲之忱云矣批以卿無不可出之義莫重享事獻官尙不啓下其在事面萬萬未安安心卽爲肅命事遣承旨傳諭與之偕來仍命偕來承旨同副承旨進去○承旨李肇源書啓以爲敬奉聖批傳諭于右議政蔡濟恭所住處則以爲閟宮親享是何等國之大事而緣臣不出獻官尙不啓下聖敎責勉專在於此日勢已暮淸齋時急到此地頭他不暇顧謹當出以齋宿待曉肅命以效駿奔之誠若臣不可出之義從後細陳以俟進退之命云矣敎以爾則先爲入來
정조 19년 · 강
命今年陵幸只行秋謁
정조 19년 · 목
禮曹以各陵春展謁日子何間推擇啓稟敎以園行往還多費日子今年則只行秋謁以此知悉
정조 19년 · 강
遞承旨趙尙鎭以徐邁修代之前望也
정조 19년 · 강
以趙瑍爲分內局提調口傳也
정조 19년 · 강
命明日動駕時着甲冑除之
정조 19년 · 강
考下諸文臣應製試券施賞有差
정조 19년 · 목
先是以八子百選爲策題仍錄下應製諸文臣姓名使之製進至是考下敎曰應製策問居首三上行副司直尹行恁文體雅潔不負所知極爲嘉尙內下豹皮一令賜給三中直赴李始源內下鹿皮一令賜給草三中右承旨李晚秀僉知睦萬中行副司直南公轍各紙三卷賜給三下右副承旨金啓洛吏曹參議韓晩裕紙二卷賜給草三下行副司直洪義浩紙一卷賜給應製雖異於科作未免違格所以置之違三中者也文則甚可意行大司成李家煥紙二卷特爲賜給
정조 19년 · 강
重推戶曹判書李時秀仍飭行公
정조 19년 · 목
時秀違召政院以親祭時薦俎官當爲齋宿請更牌招敎以出處之際寧過無不及自是美事使其所執如或可東可西則豈不體諒而戶判處義萬萬不成說況金吾則以同罪同律爲說猶似然矣以越俸勘罪此蓋雖曰僚堂長堂與次堂自有區別況赴衙擧行只是判堂一人則已自當初處義未免太過至於見任之力避實無所據則隨違隨招是豈强所不可强也以前判堂之本職戶判其時已勘罪之金吾僚堂難安於爲其代云者國體則近於屑越私義則亦近於强覓況致齋在今日而薦俎官之尙不出肅尤非分義之所敢出戶曹判書李時秀從重推考更卽牌招斯速膺命
정조 19년 · 목
敎曰日寒如此禁府刑曹時囚保放
정조 19년 · 강
命明日省牲器後仍行次對
정조 19년 · 목
敎曰今予一念之夙夜耿耿者奉先與爲民歲初以後連値莫重之禮又因展誠伸情之擧民事未免擔却一邊諸道之賙賑方張次對尙未從容爲之明日新除兩大臣將欲出肅云齋明之時享事外事雖不可酬應耿耿於方寸者民事則鼎席具備之初所欲先聞豈外於是明日省牲器後當引見時任二相此意令廟堂先爲知悉諸宰中如有民事陳達者亦令入侍
정조 19년 · 강
判下園幸時軍令仍命日子臨時更稟後推擇
정조 19년 · 목
整理所啓言園幸時軍令出宮茅一日露梁晝停衿川宿所茅二日沙斤川晝停水原宿所茅三日園所展拜還詣水原宿所茅四日進饌茅五日設文武科茅六日沙斤川晝停衿川宿所茅七日露梁晝停當日還宮以此磨鍊之意請分付兵曹允之敎以日子臨時更稟後分付禮曹推擇
정조 19년 · 강
判下園幸時各營門隨駕留營留陣軍兵節次于整理所
정조 19년 · 목
整理所啓言今番園幸訓鍊都監當爲隨駕而定例中馬兵二哨步軍三哨駕前別抄駕後禁軍各五十人別隊馬兵五十名隨駕挾輦軍八十名餘軍五十名爲之前排以十二雙擧行矣今番則何以爲之敎以今番則本府環衛步軍都數旣過十哨訓局則步軍二哨馬軍二哨隨駕而別隊馬兵則除之用於塘馬事分付又啓言園幸出宮時自京至江頭先後廂當以留陣軍兵中除出隨駕矣今番則馬步軍幾番幾哨請令兵曹稟旨磨鍊而留陣大將隨駕到津頭落後入來間留營大將或中軍代領留營時則中軍率留營軍及留陣營餘軍留陣而待留陣大將入來率本營軍兵退去留營矣今亦依此擧行而禁軍一百人挾輦軍一百名以留營軍中除出侍衛事請分付御前前排禁衛營待令曾有定式而昨年則禁營隨駕故令訓局擧行矣今番依前以禁衛營待令事亦請一體分付允之敎以留陣中訓局步軍五哨馬軍二哨留陣大將率領隨駕到津頭還來間留陣則令中軍代領又啓言惠慶宮詣顯隆園時前後廂軍兵預先稟定然後可以擧行以幾哨磨鍊而與城內動駕時事體自別宜有挾輦陪扈之節請令該曹稟旨擧行敎以先後廂軍兵挾輦軍兵當以隨駕軍兵仍用以此分付又啓言園幸時留陣留營營門當爲知委而取考該曹謄錄則在前訓局隨駕時禁衛營留陣御營廳留營矣今番適値兩營鄕軍停番之時訓局隨駕外步軍幾哨權屬禁營留陣事請令該曹稟旨磨鍊敎以訓局馬步餘軍全屬禁營留陣又啓言園幸時弘化門外守總兩營留陣依例爲之與置之間當爲知委而取考該曹謄錄則連爲置之再昨年則留營禁衛營中軍率鄕軍一哨朝房留駐昨年則守禦使率訓局留營軍一哨朝房留駐晝則檢飭各門夜則巡察宮墻今亦依此例留陣置之守總兩使及何營中軍朝房留駐事請令該曹稟旨磨鍊敎以都監中軍率餘軍一哨通化門外朝房留駐又啓言園幸時隨駕馬步軍當爲稟旨分付而取考該曹謄錄則在前園幸時三營輪回隨駕而再昨年御營廳隨駕昨年禁衛營隨駕今番則訓局當次請以此分付壯勇營鄕軍三哨將官率領先詣露梁行宮墻外環衛而動駕後仍爲後廂壯勇衛左右列挾輦軍尾局鱗次作行而晝停所宿所園所洞口外從便留駐善騎別將率善騎隊一哨及本陣旗鼓前排先詣津頭越邊從便札駐大駕渡涉時迎接等事依例擧行浚出駐信地一哨該將率領壯勇衛尾局相連作行到津頭與先詣善騎隊合倂札駐壯勇營京軍二哨先詣津頭大駕渡涉浚大將幷與善騎隊二哨合倂率領壯勇衛尾局鱗次侍衛事請一體分付允之又啓言園幸時壯勇外使率親軍衛二百人別軍官一百人步軍五哨自眞木亭爲先廂而訓局先廂軍兵則兩傍排立待駕過仍爲浚廂環衛作門等事依例擧行事請分付大駕詣園所時先浚廂請令兵曹臨時稟旨允之敎以入城門時隨駕大將有率旗鼓迎接之命大將則前進留待迎接信地先廂軍兵權屬於浚廂事分付又啓言大駕入華城時壯勇內外使及隨駕營大將各具器服率旗鼓前排跪迎於城門外仍爲前導而城上軍兵各其將領信地迎接事請分付允之又啓言園幸時露梁鎭別將率領左右牙兵蔓川近處札駐柢迎大駕過地方浚壯勇營陣尾局鱗次作行到津頭從便留駐回鑾時津頭廣闊處柢迎過地方罷歸拜峯鎭別將率牙兵二旗留待本鎭還宮浚撤罷事請竝令壯勇營稟旨分付允之
정조 19년 · 목
整理所啓言惠慶宮詣顯隆園時分承旨史官內局提調兵曹總府堂郞請令吏曹依例差出敎以今番行幸時凡事皆從省略出於仰體況慈宮駕浚欲爲陪詣矣分司差出幷除之事分付
정조 19년 · 강
命園幸時承旨中使問安馬除之
정조 19년 · 목
整理所啓言今此園幸時王大妃殿問安使守宮承旨擧行後狀聞事旣承筵敎矣承旨中使問安馬幷除之事請分付允之
정조 19년 · 강
慈宮詣園時繖扇等各差備命竝除之前導部將及禁雜人金吾郞亦令勿爲待令
정조 19년 · 목
整理所啓言惠慶宮詣顯隆園時歸遊赤戴函負函陽繖扇差俑當自江頭落後而還宮時預爲待令江頭事請分付敎以竝除之事分付兵曹及各該司又啓言惠慶宮詣顯隆園時禁軍及鳥仗差備儀仗仗馬到津頭落後而還宮時預爲待令於江頭事請分付敎以除之又啓言惠慶宮詣顯隆園時部將二員多率軍士前導義禁府郞二員率羅將禁雜人事請分付敎以此亦不緊幷除之事分付
정조 19년 · 강
命舟師大將預爲差出所領大軍物勿爲新備亦勿修改動駕時舟橋渡涉節次一依定式爲之
정조 19년 · 목
整理所啓言園幸時舟師大將請令兵曹預爲差出允之又啓言舟師大將所領軍物有大小之別矣今番則以何軍物擧行乎敎以今番則以大軍物待令而切勿新備亦勿修改事嚴飭舟橋堂上又啓言舟橋渡涉時惠慶宮當先詣御行宮大駕渡涉節次何以磨鍊乎敎以當陪駕同時渡涉一依定式節次爲之事分付
정조 19년 · 강
整理所以園幸時本所堂郞排站分管啓
정조 19년 · 목
整理所啓言園幸時本所堂郞當爲分站擧行矣露梁站則郞廳金龍淳衿川站則郞廳洪大營沙斤站則郞廳李潞秀園所站則郞廳具膺前期定送堂上則雖不前期出往亦宜分站擧行堂上徐龍輔露梁站李時秀衿川站徐有防沙斤站尹行恁水原站徐有大園所站句檢擧行敎以雖以行路言之駕前後及衛內外諸事分掌檢察其中堂上徐龍輔尹行恁年富力强俱兼數事其餘各管一務預加商度以爲臨時鍊熟之地
정조 19년 · 강
命園幸時整理堂郞以軍服陪從前排及校卒自壯勇營定送整理所員役章標令備局成給
정조 19년 · 목
整理所啓言園幸時本所堂郞陪從服色依筵敎以軍服磨鍊前排及校卒自壯勇營量宜定送事請分付允之又啓言本所軍兵員役當爲出入於衛內章標請令俑邊司照數成給允之
정조 19년 · 강
命園行時隨駕百官軍兵先詣江頭申禁諸臣飯供軍兵饌具之過式者仍命盤纏自整理所領給
정조 19년 · 목
整理所啓言園幸時隨駕百官軍兵依例先詣江頭事請分付吏兵曹及該營允之敎以今番幸行時獻御饌品猶且從略者所以仰體省弊之至意也況諸臣飯供軍兵饌具乎昨年飭敎何等截嚴今番又或現發於繡衣之行則此令後之犯也難免加倍之律預爲嚴飭俾各申明約束又啓言各衙門堂郞以下各營門將官以下盤纏依筵敎自本所上下
정조 19년 · 강
命園幸時雙轎馬以驛馬入把牽夫衣資自整理所備給仍令本道臣待其下去別爲施賞上來時治送之費亦令會減
정조 19년 · 목
整理所啓言園幸時駕轎及各差備馬雖有勿爲補把之命而至於雙轎馬非驛馬則難以擧行京畿二雙預差一雙海西二雙預差一雙竝人夫入把事請兮付司僕及兩道道臣而人夫衣資自本所磨鍊上下如有科外加把之弊而現發於備郞摘奸之時則當該犯者施以濫騎之律事請預爲嚴飭允之敎以上來驛人夫下去後令道臣別爲施賞上來時治送之費一一會減俾知爲所重之義
정조 19년 · 강
整理所以園幸時各站布帳各營門分排擧行領去校卒盤纏馬貰自本所備給之意啓
정조 19년 · 목
整理所啓言園幸時各站設布帳當自各營門擔當擧行露梁禁衛營擧行衿川訓鍊都監擧行沙斤川御營廳擧行事分付領去校卒盤纏及馬貰自本所上下
정조 19년 · 강
命園幸時斥堠伏兵傳語軍依例排立仍飭饋粥給糧
정조 19년 · 목
整理所啓言部宇內伏兵除之只設斥堠而果川衿川廣州等邑境內斥堠伏兵守總兩營各隨地方擧行傳語軍只部宇內排立矣今亦依此擧行事請分付允之敎以今番擧動異於他時夜則饋粥書則給糧事嚴飭本府留守本道監司處
정조 19년 · 강
命園幸時沿路結幕俾處塘馬
정조 19년 · 목
整理所啓言今此園幸時塘馬自闕門至江頭留陳營擧行自江頭至園所隨駕營擧行矣沿路有人家處自當從便入接而至於無人家處請分付畿營使之結幕以給俾無露處之弊允之敎以此後募入人家自明年俾無結幕之弊事畿伯處嚴飭分付
정조 19년 · 강
命園幸時外方植炬除之京植炬觀勢待令橋染物力自整理所出給
정조 19년 · 목
整理所啓言園幸出還宮時如或侵曉侵夜則京植炬依前例減數把立而價本則當自本所上下矣外方植炬及邑站望門炬何以爲之敎以外方植炬除之京植炬則還宮時觀勢待令事分付又啓言前此園幸時橋染物力京而戶曹外而畿營上下矣今番則請自本所上下允之
정조 19년 · 강
命園所行禮時百官勿爲人參
정조 19년 · 목
整理所啓言大駕詣園所後百官行禮旣承筵敎依正月二十一日景慕宮展拜時例置之親祭時儀節亦依景慕宮奠酌例百官勿爲入參事請分付允之
정조 19년 · 강
命華城進饌時協律卽以啓螺宣傳官代行鼓樂以壯勇營軍樂代用整理堂上一員前期下往與留守肄習儀節參班內外賓及隨駕宮人女伶等衣資馬貰盤纏軍兵犒饋物力竝自整理所頒給
정조 19년 · 목
整理所啓言大駕到水原府進饌依筵敎定奪儀節參互進饌謄錄令禮曹稟旨磨鍊而協律郞則啓螺宣傳官代行擧麾則以金鼓旗代行鼓樂則以壯勇內外營軍樂代用一依幸行時設科唱榜例擧行事請分付允之又啓言進饌習儀時請本所堂上一員前期下往與留守眼同肄習允之又啓言華城進饌日參班內賓衣資馬貰外賓盤纏依筵敎請自本所磨鍊上下允之敎以進不進依先朝親蠶時例預爲捧入又啓言惠慶官隨駕宮人掖屬宮屬女伶等衣資馬貰盤纏依筵敎請自本所磨鍊上下又啓言華城進饌日隨駕軍兵犒饋城操翌日參操軍兵乾犒饋事旣承筵敎矣容入物力當自本所上下請以此預爲分付於水原留守處允之
정조 19년 · 강
命華城進饌日本府老人饋酒四民給米預令留守成册報整理所
정조 19년 · 목
整理所啓言華城進饌日本府老人朝官年七十士庶年八十以上及乙卯生人鎭南樓前路設樂饋酒事旣承筵敎矣自該府預爲抄出修成册報本所事請分付允之敎以伊日分遣給米於本府地方四民邑底及園底居生者聚會城內通衢遣承旨分給事亦令留守知悉預爲抄出與老人實數枚擧草記
정조 19년 · 강
命華城文武科擧子捧單準二式試紙用大好紙放榜時致詞令承文院繕寫禮郞齎去試官以隨駕官備擬放榜時醴酒甁盞等諸節自本府備待
정조 19년 · 목
整理所啓言今此華城文武科試取時擧子捧單當以三式爲準而庚戌試取時挾戶居生之類雖未滿三式旣有許赴之例今番何以爲之敎以今番則慶科也己酉以後姑未準三式以一式爲準事分付留守處又啓言華城文科試取時試紙請依定例以戶曹大好紙出給市民使之取用允之又啓言文武科放榜時致詞令承文院繕寫禮曹郞官齎去事分付而所人物力請自本所上下允之又啓言文武科試官依定例隨駕官中令政院備擬受點而文武官員數臨時稟旨事請一體分付放榜時賜蓋賜花賜牌賜服依例擧行賜酒時醴酒黃夻甁盞抄奴中服及天童與服色自本府待令事亦請分付允之
정조 19년 · 강
命華城城操夜操日子令承旨臨時稟旨節次令兵曹及壯勇內外營啓下
정조 19년 · 목
整理所啓言園幸時華城城操夜操日子請令承旨臨時稟旨分付而節次則請令兵曹及壯勇內外營磨鍊啓下允之
정조 19년 · 강
命行進饌內習儀于整理所
정조 19년 · 목
敎曰儀註昨始釐正大臣亦不仕進云今日內習儀敕正理所爲之事令該所知悉
정조 19년 · 강
內下錢五千兩于華城賜四民米給饑民糧仍命待進饌日分給四民于鎭南樓前翌日又遣近侍于四處分饋
정조 19년 · 목
敎曰華城行宮進饌時四民賜米饑民給糧之擧出於仰體慈意俾知慈恩也敕正理所需雖不煩費於經用就此劃給亦非本意內下錢五千兩下送于華城府以爲以此優饋厚飼之地事令整理所知悉分付○整理所啓言今此園幸時華城府四民遣近侍給米事命下矣日子以何日爲之而處所當爲四處云近侍進去一款請令政院稟旨擧行敎以進饌日爲之鎭南樓前分饋其外四處翌日遣近侍分饋近侍則令該房臨時稟旨
정조 19년 · 강
命隨駕壯勇衛禁軍等華城進饌散果散花時待信箭入參
정조 19년 · 목
整理所啓言華城進饌時壯勇衛駕前別抄駕後禁軍隨駕禁軍當以侍衛入參矣散果散花依例擧行而臨時待信箭入參事請分付允之
정조 19년 · 강
命整理所給抄啓文臣曺錫中黃基天盤纏隨駕仍參宣饌班
정조 19년 · 강
命華城府赴擧儒生券頭各書邑名
정조 19년 · 강
仍留華城府今年田稅以補本府經用
정조 19년 · 목
整理所啓言華城府凡百經用今年尤有不足之患本府今年田稅條米太仍留取用之意請分付本府及該曹允之
정조 19년 · 강
命華城府進饌時時仕前銜應參人從百官班隨駕
정조 19년 · 목
整理所啓言今番華城進饌時別單啓下應參諸人無論時任前銜一體隨駕於百官班列事請分付允之敎以如有罷削人員竝敍用○別單參班內賓敦寧直長金在三妻恭人李氏敦寧奉事洪赫妻恭人鄭氏故判書趙曮妻貞夫人洪氏同敦寧洪龍漢妻貞夫人宋氏故參判洪樂仁妻貞夫人閔氏同敦寧洪樂信妻貞夫人李氏同敦寧洪樂任妻貞夫人鄭氏幼學沈能定妻孺人洪氏司僕僉正趙鎭奎妻淑人洪氏幼學兪杞柱妻孺人洪氏幼學李鍾翼妻孺人洪氏行副司直洪義榮妻貞夫人沈氏幼學洪世榮妻孺人金氏故府尹朴相喆妻貞夫人金氏外賓光恩副尉金箕性司僕主簿金在昌敦寧直長金在三敦寧直長鄭漪敦寧主簿閔致成敦寧奉事洪赫同敦寧洪駿漢洪龍漢洪樂信洪樂任敦寧都正洪樂倫幼學洪樂受洪樂宣洪樂寬洪樂有副司果洪守榮前縣令洪就榮前別提洪後榮幼學洪緖榮洪徹榮洪緯榮洪紀榮洪載周折衝洪樂佐業武洪樂佑業儒洪樂侗洪樂儞領議政洪樂性行副司直洪義榮副司果洪大榮幼學洪世榮直赴洪奭周幼學洪善浩前縣監洪樂正幼學洪樂敬洪樂興洪樂濂令洪樂綏參奉洪樂直幼學洪樂范洪樂獻進士洪樂膺引儀洪鐸輔前參判趙鎭寬幼學趙萬永趙原永趙寅永韓元履洪起燮沈能定令元在明司僕僉正趙鎭奎前監役朴絅壽幼學朴齊七宋恒來兪杞柱李鍾翼進士李道永校理李羲甲幼學李羲斗李羲平李羲準濟用判官金龍淳參奉金明淳幼學李英麟宋一啓權知承文院副正字徐俊輔前參奉朴齊一前察訪任薳前引儀任藗
정조 19년 · 강
整理所以華城府養老宴應參人書啓